Elsa Schiaparelliová

Elsa Schiaparelliová (* 10. september 1890, Rím, Taliansko – † 13. november 1973, Paríž, Francúzsko) bola talianska módna návrhárka.

 Život pred vstupom do sveta módy 
Elsa Schiaparelliová sa narodila v paláci Corsini v Ríme, kde aj vyrastala. Pochádzala z rodiny aristokratov a intelektuálov. Snívala o tom, že sa stane herečkou, no napriek tomu študovala filozofiu. Keď mala 21 rokov, vydala básnickú zbierku Arethusa, ktorá obsahovala básne s mierne erotickým nádychom. Rodičia ju preto poslali do švajčiarskeho kláštora, no odtiaľ si hladovkou vynútila, aby mohla po troch mesiacoch odísť.

Ďalšie roky strávila v Londýne. V roku 1913 sa sem presťahovala, aby pomáhala starať sa známej o deti. Tu sa zoznámila s mladým teológom a onedlho sa zaňho vydala. S manželom strávila istú dobu v Nice a neskôr sa presťahovali do New Yorku. V roku 1920 sa im narodila dcéra Yvonne, ktorej čoskoro diagnostikovali obrnu. Keď sa s manželom rozviedla, musela sa nejako postarať o seba a dcéru. V tomto čase sa zoznámila so známymi avantgardnými umelcami, ako napríklad s Manom Rayom, Marcelom Duchampom, alebo Edwardom Steichenom.

V roku 1922 sa Elsa s dcérou presťahovala do Paríža kvôli jej chorobe. V Paríži sa jej okruh priateľov - umelcov veľmi rýchlo rozširoval.

 Úspechy v módnom priemysle 
Elsa Schiaparelliová prerazila v módnom svete svojim jednoduchým, ale originálnym nápadom – rozhodla sa pliesť čiernobiele svetre s motívom mašle, ktoré vytvárajú dojem blúzky so svetrom. Najala si arménske pracovníčky, ktoré ich plietli. Svetre si ihneď obľúbil celý svet a časopis Vogue ho označil za majstrovské dielo.

V roku 1928 si otvorila na Rue de la Paix ateliéry a salóny Schiaparelli – Pour le Sport, kde predávala pletené športové oblečenie, plavky, doplnky. Spojila luxusnú haute couture s bežným, športovým štýlom, čo bolo v tej dobe nevídané. Používala hlavne hodvábne látky, ale aj rôzne umelé materiály. Jej návrhy mali vo svete obrovský úspech a jej klientela sa rozrástla o veľmi vážené, vplyvné dámy: Wallis Simpsonová, Marlene Dietrichová, Katharine Hepburnová a mnohé iné.

Ako módna návrhárka predstavila svetu rôzne inovácie v kombinácií materiálov, strihov a štýlov. Počas svojej kariéry spolupracovala s viacerými umelcami. Pri tvorbe doplnkov jej pomáhali Jean Schlumberger, Jean Clément a Lina Baretti, na Schiaparelliných topánkach sa podieľali Andre Perugia a Roger Vivier. V spolupráci so Salvadorom Dalím navrhla napríklad šaty s červeným rakom (pre Wallis Simpsonovú), šaty zvané „skeleton dress“, alebo klobúk v tvare topánky.

Schiaparelli bola prvá módna návrhárka, ktorá sa objavila na titulnej stránke časopisu Time v roku 1934. Nasledujúci rok si otvorila módny dom s názvom Schiaparelli - Pour le Sport, Pour la Ville, Pour le Soir.

Svoj prvý parfum „S“ vytvorila v roku 1928. Po ňom Schiaparelli predstavila kolekciu troch ďalších parfumov: Soucis, Salutand a Schiap, čo bola jej prezývka. V roku 1937 vytvorila parfum s názvom Shocking, ktorý sa stal veľmi populárnym. Flakón mal tvar ženskej siluety a navrhol ho pre ňu Leonor Fini. Jej posledný parfum mal názov Sleeping a bol určený na spanie. Tento parfum Elsa navrhla v čase druhej svetovej vojny, kedy jej podnik začal upadať.

 Koniec módnej kariéry 
Príchod druhej svetovej vojny znamenal pre Elsu Schiaparelliovú a jej módny biznis začiatok konca. V snahe udržať si svoj podnik a svoje postavenie vytvorila kolekciu pozostávajúcu z mimoriadne praktických vecí na každodenné nosenie: viacúčelové šaty, kombinézy s veľkými vreckami a pod.

V lete v roku 1940 usporiadala v Spojených štátoch niekoľko konferencií na tému „Šaty a žena“, za ktoré bola aj ocenená. Počas vojny sa presťahovala do New Yorku a svoj módny dom zverila do rúk svojmu pomocníkovi až do roku 1945.

Keď to bolo bezpečné, vrátila sa do Paríža. Jej nasledujúca kolekcia, tzv. Constellation wardrobe, ktorú vytvorila pre cestujúce ženy, zožala obrovský úspech. V tejto kolekcii predstavila šesť šiat, obojstranný plášť a tri skladajúce klobúky. Všetko dokopy nemalo viac ako 6 kg.

Po tom, ako sa svet haute couture po vojne zmenil, Schiaparelli sa rozhodla v roku 1954 svoj módny dom nadobro zavrieť. Zomrela ako 83-ročná počas spánku.

 Zdroje 
 Máchalová, Jana. Móda 20. století. Praha: NLN Nakladatelství lidové noviny, 2003. 229 s. ISBN 80-7106-587-0
 Reeder, Jan. "Elsa Schiaparelli (1890–1973)". In Heilbrunn Timeline of Art History. New York: The Metropolitan Museum of Art, 2000–.	 http://www.metmuseum.org/toah/hd/elsa/hd_elsa.htm 
 Schiaparelli, Elsa. Shocking Life. New York: E. P. Dutton, 1954. 211 s. ISBN 978-18517751563

Kategória:Talianski módni návrhári
Kategória:Osobnosti z Ríma